|  |  |  |  |  |  |
| --- | --- | --- | --- | --- | --- |
|

|  |
| --- |
|  |
| Statsråd Jon-Ivar NygårdSamferdselsdepartementet |
| postmottak@sd.dep.no  |
|  |

 |  |
|  | B21-Krav Statsbudsjettet 2023 |
|  | Saksbehandler: Cato Lie |
|  |  |
|  | Oslo 20. desember 2021 |
|  |  |
|  |  |

**FFOs krav til statsbudsjettet 2023**

Funksjonshemmedes Fellesorganisasjon (FFO) er paraplyorganisasjon for 87 organisasjoner av funksjonshemmede og kronisk syke, med til sammen mer enn 340 000 medlemmer. FFOs overordnede mål er samfunnsmessig likestilling og deltakelse for funksjonshemmede.

Ett av FFOs viktigste arbeidsområder er å gi innspill til de årlige statsbudsjettene. 23. november sendte vi over våre hovedkrav til regjeringen knyttet til statsbudsjettet for 2023:

1. **Bærekraft og ressursutnyttelse**
2. **Likestilling av mennesker med funksjonsnedsettelse**
3. **Universell utforming**

Disse tingene henger tett sammen, og må danne grunnlaget for politikken rettet mot mennesker med funksjonsnedsettelse.

**Her følger FFOs krav til statsbudsjettet for 2023 på samferdselsdepartementets område:**

* *FFO ber regjeringen ta tak i de store utfordringene og sette 2035 som endelig frist for universell utforming av kollektivtransporten, og sette inn tiltak og bevilgninger som bygger opp under fristen.*
* *FFO ber regjeringen utrede samordning av dagens ulike transportordninger for funksjonshemmede, slik at det finnes gode løsninger for de som ikke kan benytte ordinær kollektivtransport.*
* *FFO ber regjeringen fullfinansiere nasjonal TT-ordning i budsjettet for 2023, for funksjonshemmede med stort behov for TT. Videre ber vi regjeringen om å rettighetsfeste og legge ordningen til NAV og sikre deltakerne minst 200 turer per år.*

Satsing på universell utforming av samferdselssektoren

Det er langt igjen til kollektivtransporttilbudet er universelt utformet, og vi vet at personer med funksjonsnedsettelser i langt større grad opplever barrierer ved bruk av kollektivtransport enn den øvrige befolkningen. Undersøkelser viser at nesten halvparten av mennesker med funksjonsnedsettelse opplever transport som en utfordring i sin hverdag. Universelt utformet kollektivtransport er viktig for likestilling av mennesker med funksjonsnedsettelse, slik at de kan reise og bevege seg fritt i samfunnet.

I artikkel 9 i FN-konvensjonen for mennesker med nedsatt funksjonsevne (CRPD) står det:

«For at mennesker med nedsatt funksjonsevne skal få et selvstendig liv og kunne delta fullt ut på alle livets områder, skal partene treffe hen­siktsmessige tiltak for å sikre at mennesker med nedsatt funksjonsevne på lik linje med andre får tilgang til det fysiske miljøet, til transport….»

Videre viser vi til *Bærekraftsmål 9 og 11* som omhandler industri, innovasjon og infrastruktur og bærekraftige byer og lokalsamfunn. FNs medlemsland har vært tydelige på at for å klare å oppnå bærekraftsmålene må man «leave no one behind», altså at funksjonshemmede og andre utsatte grupper skal løftes først. Flere av målene omhandler funksjonshemmede direkte. Universell utforming av blant annet samferdselssektoren vil være et svært godt verktøy for å innfri flere av målene og Norge er forpliktet til både å følge opp tiltakene i CRPD og bærekraftsmålene.

FFO forventet at handlingsplan for universell utforming fra 2021-2025 tok tak i de store utfordringene, og hadde 2035 som mål for et universelt utformet Norge. Dessuten hadde vi en forventning om at utfordringene innen samferdselssektoren ble løftet tydelig frem og samordnet med Nasjonal Transportplan 2022-2033. Dessverre ble vi skuffet også denne gang. Handlingsplanen inneholder stort sett allerede igangsatte tiltak, som ikke vil bringe arbeidet med universell utforming av kollektivtransporten raske skritt videre.

Når det gjelder status for arbeidet med universell utforming i transportsektoren i dag vet vi ikke hvilke mål som er nådd, hvilke konkrete planer det er for det videre arbeidet med universell utforming i de ulike transportetatene i NTP 2022-2033 og hvilke mål som skal være oppnådd i 2033. Imidlertid er vi glade for at den forrige regjeringen har igangsatt et arbeid med å kartlegge status for arbeidet med universell utforming på alle transportområder. Resultatet av dette arbeidet vil foreligge i 2022.

Det vi vet er at mange utfordringer i kollektivtransporten ikke er på plass, som universell utforming av infrastruktur, herunder togstasjoner, knutepunkt og bussholdeplasser og materiell som tog og buss hvor likeverdige ombordstigningsløsninger mangler. Automater og reiseinformasjon må få universell utforming blant annet gjennom talegjenkjenningsteknologi. Dette må regjeringen svare ut.

*FFO ber regjeringen ta tak i de store utfordringene og setter 2035 som endelig frist for universell utforming av kollektivtransporten og at tiltak og bevilgninger bygger opp under fristen.*

**TT-ordningen**

Utrullingen av den nasjonale TT-ordningen skulle i utgangspunktet fullføres i 2020 og gjøres nasjonal, men noen av de mest folkerike fylkene er fortsatt ikke inkludert i ordningen. Det er derfor viktig at ordningen i 2023 omfatter hele landet.

Den nasjonale TT-ordningen har til nå særlig vært rettet mot synshemmede og rullestolbrukere. Som organisasjon for 87 ulike organisasjoner er FFO naturlig nok opptatt av at ordningen skal være tilgjengelig for alle funksjonshemmede med stort behov for en nasjonal TT-ordning. FFO mener derfor at når ordningen er blitt nasjonal, og alle fylkene er med, må departementet tydeliggjøre prinsippet om individuell behovsprøving på grunnlag av funksjonsgrad for å motta utvidet TT-transport, uavhengig av hvilken gruppe av funksjonshemmede man tilhører.

Når alle fylker er inkludert vil en overføring til fylkeskommunens rammetilskudd kunne medføre at midler til ordningen blir brukt på andre måter, og at den nasjonale TT-ordningen ikke blir den gode ordningen som nå bygges opp.

For å sikre ordningen, og at de riktige brukerne får tilgang til den, må den rettighetsfestes. Den bør også forvaltes av NAV og ses i sammenheng med andre transportordninger for funksjonshemmede. Regjeringen må sikre at TT-brukere som har behov for det får minst 200 turer i året.

*FFO ber regjeringen fullfinansiere nasjonal TT-ordning i budsjettet for 2023 for funksjonshemmede med stort behov for TT. Videre ber vi regjeringen rettighetsfeste ordningen, organisere den gjennom NAV og sikre at deltakerne i ordningen får minst 200 turer i året.*

**Anmodning om møte**

FFO ber med dette om et møte med politisk ledelse i departementet for å gjennomgå FFOs spesifikke krav til budsjettet for 2023.

Med vennlig hilsen

**FUNKSJONSHEMMEDES FELLESORGANISASJON**



Eva Buschmann Lilly Ann Elvestad

Styreleder Generalsekretær

Kopi: Kontaktutvalget med regjeringen v/Kultur- og likestillingsminister Anette Trettebergstuen